Mint korábban megírtuk, a Ferencváros szerda délelőtt bejelentette, hogy Szerhij Rebrov veszi át Thomas Doll helyét a zöld-fehérek kispadján. Az ukrán szakember már a Népligetben is járt, a FradiMédia pedig exkluzív interjút készített vele.

A 44 éves vezetőedző a bejelentés után bejárta az edzőközpontot és azonnal munkába állt.„Beszélgettem az itteni emberekkel, most pedig az a dolgom, hogy jobban megismerjem a csapat eddigi munkáját és rájöjjek, mi kell ahhoz, hogy a következő szintre lépjünk. Szeretek dolgozni, főleg olyan klubbal, amely nagy célokért küzd. Emlékszem a Ferencvárosra, amikor a Dinamo Kijevvel játszottak, már akkor is egy ambiciózus együttes volt. Fontos, hogy megnyerjük a bajnokságot, a kupát és, hogy sikereket érjünk el Európában. Keményen fogok dolgozni, de ez csak akkor fog működni, ha a játékosok is szeretnének továbbfejlődni. Együtt könnyebben és gyorsabban érhetjük el azt, amit szeretnénk. Beszéltem már a játékosokkal is, megpróbáljuk mindenre megtalálni a legjobb megoldást és akkor képesek lehetünk arra, hogy más szintet képviseljünk” – mondta Rebrov a FradiMédiának A frissen kinevezett vezetőedző az OTP Bank Liga 6. fordulójában a Mezőkövesd otthonában mutatkozik be a Fradi kispadján, majd szeptember 2-án hazai pályán bizonyíthat a címvédő MOL Vidi FC ellen.